Diari Oficial de la Generalitat Valenciana


Sumari del DOGV 7436, del 05-01-2015 (2014/11023)

ORDE 37/2014, de 22 de desembre, de la Conselleria de Benestar Social, per la qual es convoquen places per a estades en balnearis de la Comunitat Valenciana (Programa de Termalisme Valencià) per a l'exercici 2015-2016.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7436

Data del DOGV
:   05-01-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/11558


Data del document
:   22-12-2014

Organisme emissor
:   Conselleria de Benestar Social

Tipus de document
:   Ordre

Descriptors 

:   * ajuda pública

ORDE 37/2014, de 22 de desembre, de la Conselleria de Benestar Social, per la qual es convoquen places per a estades en balnearis de la Comunitat Valenciana (Programa de Termalisme Valencià) per a l'exercici 2015-2016. [2014/11858]  
La Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials a la Comunitat Valenciana, establix com un dels seus objectius l'atenció de la tercera edat i altres col·lectius singulars, desplega programes tendents a la prevenció, rehabilitació i promoció integral de les persones majors i impulsa hàbits de vida saludables per a la consecució d'una major qualitat de vida.  
  
Així mateix, en la Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, es considera que la promoció de l'autonomia personal ha d'orientar-se a la consecució d'una millor qualitat de vida i a la prevenció de les situacions de dependència, per a la qual cosa s'establiran programes específics de caràcter preventiu i de rehabilitació.  
Els tractaments de prevenció i rehabilitació fets mitjançant l'ús terapèutic d'aigües mineromedicinals són una pràctica molt antiga, a la qual s'han incorporat tècniques complementàries de diferents camps de la medicina buscant una major eficàcia en els tractaments, i el col·lectiu de les persones majors és un dels que més beneficis poden obtindre de tals pràctiques, atés que, a mesura que avança l'edat, solen aparéixer determinades patologies que poden millorar notablement després de rebre un tractament termal.  
  
Per esta raó, les persones majors estan interessades a passar uns dies en un establiment termal, on el tractament pròpiament dit, junt amb el descans i la relació social, els proporcionen una millora en la salut i benestar, cosa que comporta una millora en la qualitat de vida.  
  
Per tot això, la Conselleria de Benestar Social, a través de la Direcció General de Dependència i Majors, impulsa el Programa de Termalisme Valencià, per a promoure les estades de persones que ho necessiten en els establiments que disposen de tractaments termals amb aigües mineromedicinals declarades d'utilitat pública.  
  
  
ORDENE  
  
Article 1. Objecte de la convocatòria  
1. L'objecte d'esta orde és la convocatòria de places per a l'estada i el tractament termal en els establiments balnearis de la Comunitat Valenciana dins del Programa de Termalisme Valencià de la Generalitat, per a l'exercici 2015-2016.  
2. Als efectes del Programa, s'entenen per establiments balnearis aquells que disposen d'aigües mineromedicinals declarades d'utilitat pública i es troben registrats com a tals en el registre oficial corresponent. Així mateix, els balnearis han de disposar d'hotels al mateix balneari o bé d'hotels ubicats a una distància inferior a 5 quilòmetres dels balnearis. En aquells allotjaments que estiguen a una distància del balneari superior a 500 metres, el desplaçament d'anada i tornada, per a rebre el tractament termal, serà per compte del balneari.  
  
  
Article 2. Places i temporades convocades  
1. Es convoquen 10.000 places, en dos temporades (alta i baixa), per a participar en el Programa de Termalisme Valencià, que es desenrotllarà en els balnearis que es detallen en l'annex I d'esta orde.  
2. L'oferta de places podrà incrementar-se, sense necessitat de nova convocatòria, amb les que resulten dels nous contractes que formalitze la Conselleria de Benestar Social amb els establiments termals l'any 2015.  
3. El programa es desenrotllarà del 16 d'abril de 2015 al 15 d'abril de 2016, en períodes de huit dies de duració (set nits), en dos temporades (alta i baixa), als establiments descrits anteriorment que es troben ubicats a la Comunitat Valenciana, la relació des quals figura en l'annex I d'esta orde i que comprendrà allotjament en habitació doble, manutenció en règim de pensió completa i tractaments termals adequats a les necessitats de cada una de les persones beneficiàries.  
  
  
Article 3. Preu de les places  
La Generalitat contribuirà al finançament del cost de les places amb una aportació màxima de 126,5 euros, IVA inclòs, per a temporada alta, i de 200 euros IVA inclòs, per a temporada baixa, per plaça a cada un dels beneficiaris i beneficiàries del Programa, i abonarà la dita quantitat a l'establiment receptor; la resta de l'import, conforme amb els preus que s'indiquen en l'annex I, serà per compte de la persona beneficiària.  
  
  
Article 4. Prestacions i servicis de les estades  
El preu de cada estada inclourà les prestacions i servicis següents:  
  
1. Allotjament durant huit dies i set nits en habitacions dobles d'ús compartit en un establiment hoteler degudament autoritzat per la conselleria competent en matèria de turisme. L'ús d'una habitació individual estarà condicionat per les disponibilitats hoteleres i exigirà el pagament suplementari de 10 euros diaris.  
2. Manutenció en règim de pensió completa, adaptada a les necessitats de les persones usuàries i amb dos modalitats opcionals en el primer plat, el segon plat i les postres.  
3. Tractament termal bàsic, que comprendrà un reconeixement mèdic a l'ingressar en el balneari, el tractament termal que per a cada persona prescriga el responsable mèdic del balneari i el seguiment mèdic del tractament amb un informe final.  
4. Activitats d'animació sociocultural per a les/els assistents.  
5. Pòlissa d'assegurança que donarà cobertura als sinistres que pogueren patir durant l'estada en els balnearis les persones que assistisquen tant a les instal·lacions hoteleres com a l'estació termal on es realitza el tractament.  
6. El preu no inclou el desplaçament (anada i tornada) al balneari des del domicili de les persones beneficiàries, que serà per compte de cada una d'elles.  
  
Article 5. Persones beneficiàries  
Podran sol·licitar plaça en el Programa de Termalisme Valencià les persones que a continuació s'indiquen, les quals hauran de complir els requisits en el moment de presentació de la sol·licitud.  
1. Persones de 65 anys o més, pensionistes del sistema de Seguretat Social o classes passives.  
2. Persones de 60 anys o més, pensionistes del sistema de Seguretat Social o de classes passives, pel concepte de jubilació, viudetat o d'altres pensions.  
3. Persones de 60 anys o més amb discapacitat que, segons el que disposa el text refós de la llei general de drets de les persones amb discapacitat i de la seua inclusió social, tinguen una discapacitat igual o superior al 33 %. En el cas que estes persones necessiten l'ajuda d'un acompanyant, caldrà presentar un certificat de discapacitat en què conste un grau igual o superior al 65 %, si bé no serà necessari si tenen el grau de discapacitat reconegut a la Comunitat Valenciana.  
  
4. Hi podran assistir els cònjuges de les persones sol·licitants, sempre que siguen majors de 50 anys i complisquen els requisits que establixen els apartats 1, 2 i 3 de l'article 6.  
5. També podran participar les filles i els fills dels sol·licitants que depenguen d'ells per a l'exercici de la vida diària, i que siguen discapacitats en un grau igual o superior al 33 % i resulte impossible que queden a cura d'altres persones. En tot cas, aniran acompanyats i compartiran habitació amb els pares.  
  
Article 6. Requisits  
1. Les persones beneficiàries hauran de posseir els requisits següents:  
a) Residir en qualsevol dels municipis que integren la Comunitat Valenciana.  
b) Necessitar els tractaments termals sol·licitats i no tindre contraindicació mèdica per rebre'ls.  
c) Poder valdre's per si mateixes per a les activitats de la vida diària. No patir trastorns mentals o de conducta que puguen alterar la convivència normal dels usuaris en els establiments hotelers i termals, ni malaltia infectocontagiosa. Les persones amb discapacitat a què es referix l'apartat 3 de l'article 5 acudiran amb el seu acompanyant a fi que les ajude a dur a terme tals activitats.  
2. La presentació de la sol·licitud degudament omplida suposa el compliment dels requisits del paràgraf anterior.  
  
Article 7. Sol·licituds  
1. Les sol·licituds es formularan en el model que figura com a annex II d'esta orde. El model de sol·licitud es facilitarà en les direccions territorials de Benestar Social, els centres dependents de la Direcció General de Dependència i Majors i les oficines PROP. Així mateix, podran formular-se en una fotocòpia del model que figura com a annex II d'esta orde.  
2. Les sol·licituds, degudament firmades, les podran presentar les persones interessades, o qui les represente, acompanyades de la documentació que siga procedent, en els registres de les direccions territorials de Benestar Social, en les oficines PROP o en qualsevol oficina de correus, si bé en este cas s'haurà de presentar en sobre obert perquè es puga estampar el segell i la data en l'imprés de sol·licitud i en la còpia. Tot això, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment administratiu Comú, modificada per la Llei 4/1999, de 13 de gener.  
3. Quan dos persones que hagen presentat sol·licituds independents vulguen disfrutar en les mateixes dates del mateix balneari, hauran de presentar les sol·licituds unides i fer constar esta circumstància en la casella corresponent de l'imprés de sol·licitud (apartat D de l'annex II). En tot cas, no podran unir-se més de dos sol·licituds, ja siguen individuals o dobles, i tots els sol·licitants hauran de complir els requisits que establix l'article 6.  
4. Cada persona sol·licitant consignarà en la sol·licitud fins a tres balnearis per orde de preferència. No obstant això, l'assignació del balneari s'efectuarà atenent les dites preferències i segons les disponibilitats de places en cada un. També podrà indicar-se la temporada de preferència per a beneficiar-se del programa.  
5. En l'apartat F de la sol·licitud s'haurà d'assenyalar afirmativament:  
a) L'autorització expressa perquè la Conselleria de Benestar Social puga accedir a les dades personals que es troben en els fitxers pertanyents a la Conselleria de Benestar Social o a altres administracions públiques, a l'únic efecte de verificar el compliment dels requisits i les condicions necessaris per a participar en la present convocatòria, d'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic (DOCV 6376, 14.10.2010).  
No obstant això, si la persona interessada no en presta el consentiment o si es detecta alguna discordança amb les dades que haja facilitat, l'òrgan instructor li sol·licitarà que aporte els documents següents: fotocòpia compulsada del document nacional d'identitat (DNI) o bé del passaport o del número d'identificació d'estranger (NIE), segons siga procedent; certificat d'empadronament; certificat de la pensió o pensions que, si és el cas, perceba, i certificat del grau de discapacitat.  
  
La falsedat de dades o la falsificació dels documents que es presenten tindrà com a conseqüència la pèrdua total dels drets de la persona sol·licitant, sense perjuí d'altres responsabilitats que puguen correspondre, entre les quals l'obligació de reintegrar l'import finançat per la Conselleria de Benestar Social, amb l'abonament dels interessos de demora que siguen procedents des del moment del pagament efectuat a l'establiment termal corresponent si, en el moment de declarar-se la improcedència de l'admissió al programa de balnearis, ja s'haguera disfrutat de l'estada.  
b) L'autorització expressa per a facilitar als establiments termals les dades relatives a la identitat, adreça i telèfon de les persones interessades, per a fins relacionats amb l'execució del programa. Si no s'autoritza expressament la comunicació, als establiments termals, de les dades d'identitat, domicili i telèfon dels interessats, es procedirà a arxivar la sol·licitud per no ser-ne viable la gestió.  
  
Article 8. Presentació de sol·licituds  
La persona que vulga participar en el programa haurà de presentar la sol·licitud segons el model oficial que figura en l'annex II, degudament omplida i firmada dins del termini establit.  
  
Article 9. Termini de sol·licitud  
1. A fi d'efectuar l'assignació de les places entre totes les persones sol·licitants, s'establix un termini únic per a la presentació de sol·licituds, que finalitza el 31 d'octubre de 2015.  
2. Sense perjuí que puguen formular la sol·licitud en els terminis i termes establits anteriorment, amb la finalitat de simplificar tràmits s'enviaran comunicacions singulars a totes les persones sol·licitants que posseïsquen els requisits de la convocatòria de l'any 2015-2016 i tinguen els expedients complets. El termini de presentació per a estes sol·licituds preomplides finalitzarà igualment el 31 d'octubre de 2015 per a qualsevol data de gaudi de l'estada.  
  
Article 10. Tramitació  
1. Els òrgans receptors de les sol·licituds les enviaran, juntament amb la resta de la documentació, a la Direcció General de Dependència i Majors.  
2. Quan la sol·licitud no posseïsca els requisits exigits o no s'adjunte la documentació que, d'acord amb esta orde, resulte exigible, es requerirà la persona interessada perquè en el termini de 10 dies, n'esmene la falta o acompanye els documents preceptius, amb indicació que, si així no ho fa, es considerarà que ha desistit de la seua petició, amb resolució prèvia que haurà de ser dictada, en els termes que preveu l'article 42 de la Llei 30/1992, de 26 de novembre, de Règim Jurídic de l'Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, i notificada a la persona interessada.  
3. En qualsevol fase de la tramitació de l'expedient, a la vista de la documentació que s'hi trobe i de les obligacions que s'adquirixen per la concessió de la plaça, es podran demanar informes dels organismes i entitats que es crega oportú i efectuar les comprovacions necessàries sobre l'exactitud de tot això.  
4. Una vegada estudiada la sol·licitud quant al compliment dels requisits fixats en els articles precedents, s'adjudicaran les places segons l'orde de presentació de sol·licituds, que servirà com a criteri únic en l'adjudicació, així com en l'orde de reserva de les persones que no obtinguen plaça directa.  
5. Es crearà una comissió de valoració de les sol·licituds que tindrà la missió d'avaluar totes les sol·licituds presentades, d'acord amb els criteris establits en la present convocatòria, i que formularà la proposta ordenada segons el criteri establit en la present orde a la directora general de Dependència i Majors:  
La comissió de valoració estarà composta per:  
1. El subdirector de Dependència i Majors, que actuarà com a president de la comissió.  
2. La cap de Servici de Gestió de Centres i Programes de Persones Majors.  
3. Dos tècnics de la Direcció General de Dependència i Majors.  
La dita comissió analitzarà les sol·licituds presentades i proposarà a l'òrgan competent per a la concessió de les ajudes mensualment la relació prioritzada de beneficiaris de les ajudes que es regulen i convoquen en la present orde, amb el límit de places oferides.  
  
Article 11. Resolució i adjudicació de places  
1. La competència per a resoldre les sol·licituds es delega en la directora general de Dependència i Majors, en virtut de la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOCV 5967, 04.03.2009).  
2. La Direcció General de Dependència i Majors, amb caràcter mensual, adjudicarà les places a les persones beneficiàries que corresponga, segons la disponibilitat de places per a cada temporada, i els en farà la notificació corresponent.  
3. Quan, per circumstàncies personals o d'un altre tipus, els beneficiaris no puguen disfrutar de la plaça que se'ls haja assignat, a fi d'evitar que les places oferides queden vacants, i també quan el nombre de sol·licituds siga superior a les places oferides, s'establirà una llista de persones suplents per a la cobertura de les dites vacants en la resolució corresponent. Les persones incloses en eixa llista adquiriran automàticament la condició de persones beneficiàries per l'orde que figuren en la dita resolució, a mesura que es produïsquen les baixes o vacants d'aquelles persones que hagen resultat adjudicatàries de places.  
  
4. En la notificació de la resolució d'adjudicació a la persona interessada, se la informarà de la temporada de gaudi de la plaça concedida i del balneari assignat, així com del termini per a la confirmació de la seua assistència i per a l'abonament de l'import dels gastos de gestió de la reserva, d'acord amb el que establixen els apartats 1 i 2 de l'article 12 d'esta orde.  
5. Quan hi concórreguen causes justificades que impedisquen, a les persones beneficiàries, el gaudi de la plaça concedida en la temporada assignada, s'haurà de notificar com més prompte millor a la Direcció General de Dependència i Majors i a l'establiment balneari, a fi de poder disposar de la plaça per a una altra persona. No serà procedent la devolució dels gastos de gestió de reserva de plaça.  
Els beneficiaris, en esta situació, s'inclouran en la llista d'espera a fi de conservar la possibilitat d'assignació d'una plaça vacant en data posterior. L'import abonat com a gastos de gestió de reserva de plaça s'entendrà abonat com a reserva posterior assignada.  
  
6. En els supòsits en què l'estada no es disfrute en la seua totalitat, només podran completar-se els dies de gaudi quan la interrupció siga per causa de força major demostrable, i es comunique immediatament a l'establiment termal. En estos casos, la resta de dies no disfrutats únicament podran fer-se efectius d'acord amb les disponibilitats del balneari i en les dates que determine, i no serà procedent la devolució de l'import abonat pel beneficiari a l'establiment termal.  
  
7. L'abandó voluntari del balneari durant el període de gaudi de la plaça no donarà dret a la persona beneficiària a completar els dies que li falten en cap altra data o lloc dels inicialment assignats, ni a la devolució de l'import abonat a l'establiment termal.  
  
8. La persona beneficiària podrà disfrutar d'un màxim de dos estades, dins del termini d'execució del programa fixat en la present orde, però en una temporada diferent de la sol·licitada en primer lloc. Per a això, haurà de presentar una nova sol·licitud una vegada haja finalitzat la primera estada.  
  
Article 12. Obligacions de les persones beneficiàries  
Les persones beneficiàries tindran les obligacions següents:  
1. Confirmació d'assistència. Rebuda la notificació de la concessió d'una plaça, la persona beneficiària haurà de confirmar l'assistència al dit torn, telefònicament o per qualsevol altre mitjà (fax, telegrama, etc.), al balneari corresponent, dins del termini indicat en la dita notificació. Les persones seleccionades que no es presenten en la data indicada en el balneari adjudicat sense causa justificada, o que incomplisquen qualsevol de les obligacions que recull este article, perdran els drets que els atorga la resolució de concessió de la plaça, així com l'import de gastos de gestió de reserva de plaça abonat.  
2. Pagament. Una vegada confirmada l'assistència, la persona beneficiària haurà de remetre a la direcció del balneari, per gir postal o transferència bancària, en el termini que li indique el balneari, la quantitat de 25 euros en concepte de gastos de gestió de reserva de plaça, i abonarà la resta de l'import a l'arribar a l'establiment termal.  
En el cas que el beneficiari no abone la quantitat estipulada en concepte de gastos de gestió de reserva de plaça, d'acord amb el que especifica el paràgraf anterior, s'entendrà que hi renuncia i es podrà seleccionar un altre beneficiari per a cobrir la vacant.  
3. Normes de convivència. Una vegada en l'establiment termal, la/el termalista estarà obligat a respectar les normes de convivència del centre i se sotmetrà al reglament de règim intern del balneari, així com a les indicacions mèdiques en relació amb els tractaments.  
  
Article 13. Forma de pagament de les places  
1. Les persones beneficiàries, una vegada confirmada l'assistència, formalitzaran el pagament d'acord amb el que indica l'article 12.2 d'esta orde.  
2. La Conselleria de Benestar Social abonarà l'import corresponent a l'establiment termal, d'acord amb el que s'estipula en els contractes administratius corresponents que s'hi subscriguen.  
  
Article 14. Recursos  
1. Contra les resolucions de concessió o denegació d'una plaça que posen fi a la via administrativa, podrà interposar-se potestativament recurs de reposició davant del mateix òrgan que l'haja dictada, en el termini d'un mes a comptar des de l'endemà de la notificació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions públiques i del Procediment Administratiu Comú, modificada per la Llei 4/1999, de 13 de gener; o bé, podrà interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. I això sense perjuí de poder interposar qualsevol altre recurs que s'estime pertinent.  
  
2. Davant de la desestimació per silenci administratiu, podrà interposar-se recurs potestatiu de reposició contra l'acte presumpte en el termini de tres mesos a comptar des que haguera finalitzat el termini per a dictar i notificar la resolució expressa que s'indica en l'article 11.10 d'esta orde, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en la forma, el termini i les condicions que fixa l'article 46 de la Llei 29/1998, de 13 de juliol, reguladora de la dita jurisdicció. I això sense perjuí de poder interposar qualsevol altre recurs que estime pertinent.  
  
Article 15. Finançament  
La contribució de la Conselleria de Benestar Social en el finançament de les places convocades en la present orde no podrà superar l'import màxim fixat en 126,5 euros per plaça en temporada alta, i en 200 euros en temporada baixa, ni globalment la quantia establida en el contracte administratiu per a la prestació del servici que corresponga abonar a la Conselleria de Benestar Social a càrrec dels pressupostos de la Generalitat dels exercicis corresponents.  
  
  
DISPOSICIÓ ADDICIONAL  
  
Primera. Adjudicació de places  
En cap cas s'adjudicaran les places mentres no s'hagen formalitzat els contractes administratius corresponents amb les empreses titulars dels balnearis.  
  
Segona. Notificació de les ajudes a la Comissió Europea  
Les ajudes concedides per mitjà d'esta orde no s'han de notificar a la Comissió Europea perquè no posseïxen tots els requisits de l'apartat 1 de l'article 107 del Tractat de Funcionament de la Unió Europea, al ser persones físiques els destinataris finals de la concessió.  
  
  
DISPOSICIONS FINALS  
  
Primera. Entrada en vigor  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
  
Segona. Recursos  
Contra esta orde, que posa fi a la via administrativa, les persones interessades podran interposar potestativament recurs de reposició davant del mateix òrgan que l'ha dictada, en el termini d'un mes a comptar des de l'endemà de la seua publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o bé podran interposar directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, de conformitat amb el que disposen els articles 10 i 46 de l'esmentada Llei 29/1998, de 13 de juliol; tot això sense perjuí que puguen interposar-ne qualsevol altre que estimen pertinent.  
  
València, 22 de desembre de 2014  
  
La consellera de Benestar Social,  
ASUNCIÓN SÁNCHEZ ZAPLANA  
  
  
  
ANNEX I  
Balnearis valencians participants en el Programa de Termalisme Valencià  
  
Període: del 16 d'abril de 2015 al 15 d'abril de 2016  
  
  
Comunitat Valenciana  
 Balneari Tractaments Preu que ha de pagar cada usuari  
(IVA inclòs)  
Província Localitat   
 Temporada  
 Alta (\*) Baixa (\*\*)  
València Cofrentes Cofrentes Reumatològic  
Digestiu 249,70 - 176,20 -  
Castelló Montanejos Montanejos Reumatològic  
Respiratori 228,80 - 155,30 -  
València Calles Verche Reumatològic  
Dermatològic 218,90 - 145,40 -  
Castelló La Vilavella Villavieja Reumatològic  
Respiratori 218,90 - 145,40 -  
València Requena Fuente Podrida Reumatològic  
Dermatològic 218,90 - 145,40 -  
Castelló Benasal Benasal Digestiu 218,90 - 145,40 -  
  
  
(\*) Temporada alta: agost, setembre i octubre.  
(\*) Temporada baixa: gener, febrer, març, abril, maig, juny, juliol, novembre i desembre.